རྗེ་བཙན་ནི་རྗེ་བཙུན། དངགས་ནི་ངག བླ་ནི་རུང་ངམ་བཟོད་དམ་མཆོག ཀླད་ནི་གོང་ངམ་སྟེང་། དབྱིག་ནི་ནོར། སོ་སྟོ་ནི་སོ་ཟིང་། སྤྱི་ཅེར་ནི་སྤྱི་ཐེར། བཟླུམས་པ་ནི་བསྡུས་པ། བརྗེད་པ་དང་རིམ་གྲོ་དང་བཙུན་པར་བྱ་བ་ནི་བཀུར་སྟི་དང་མཆོད་པའི་མིང་གི་རྣམ་གྲངས། བཀུས་ཏེ་བོར་བ་ནི་ཁུ་བ་བཏོན་པའི་སྙིགས་ལྟ་བུ། ཆབ་མི་འཚལ་བ་ནི་ཆུད་མི་ཟ་བ། པྱིད་ནི་དར་ཡོལ་བའམ་རྒན་པོ། སླེ་འདམས་པ་ནི་མཚན་མཆད་པ། མཚན་པར་རྡོལ་བ་ནི་མོ་མཚན་གྱི་ནད། སྤྱི་བལྟོལ་ཆེ་བ་ནི་དཔྲལ་ཀོ་འཐུག་པ། དམུས་པ་ནི་ཚི་ཚད་པ། སྨེག་པ་ནི་ཉམས་དང་འཁོས་ཀ་ཁ་ཅིག་ཏུ་རྩ་བའམ་ལྷག་མ། སྨྲིག་ནི་གོས་ཚོས་མ། ངུར་སྨྲིག་ནི་གོས་དམར་སེར་ལ་གྲགས་ཀྱང་ཚོས་སྙིགས་མས་བཙོས་པའི་དོན་ཡིན། ག་གོན་དང་ཚོན་མོ་སྟེང་ནི་ཞ་ཉེ། རོ་ཉེ་ནི་ཞ་ཉེ་ནག་པོར་ཡན་ལག་བརྒྱད་པའི་འགྲེལ་པ་ཟླ་ཟེར་ལས་བཤད། སྒྲབས་པ་ནི་ཟས། བཏོགས་པ་ནི་ཕྲོགས་པ། གོ་རེ་ལོང་ནི་གད་བྱེད་པ། སྨྲེ་ཞེས་པ་ནི་སྡུག་བསྔལ། ཡན་ལག་སྐྱེས་ནི་ཕོ་མཚན། རྨྱ་བ་ནི་ཉམས་པ། གཏམས་པ་ནི་བཤད་པའམ་བསྟན་པ། ཁུད་དུ་བྱས་པ་མང་པོའི་ཡིན་པ་བདག་ཉིད་གཅིག་པུས་དབང་དུ་བྱས་པ། དགའ་འདུན་ནི་སྐྱེས་པའམ་བུད་མེད་རྐྱང་པ་དགའ་སྤྲོ་ལ་ཚོགས་པ། ཚོགས་ཅན་མ་ནི་སྨད་འཚོང་མའི་ཚོགས་ལ་ཟེར་བའང་སྣང་། མཉེས་པ་ནི་ལེགས་པའམ་གྲོས་མཐུན་པ། མི་བཀྱིག་པ་ནི་མི་བརྒྱང་བའམ་མྱུར་བ། སྤུ་བསྙལ་བ་ནི་ཉེས་པ་བཤགས་པའམ་ཞེ་སྡང་ཞི་བ། སྤུ་སྙོལ་བ་ནི་ལུས་ངག་ཡིད་ཀྱི་ཞེ་སྡང་ཞི་བར་བྱེད་པ། ཆགས་རྒྱ་ནི་བུ་ལོན་བདའ་བའི་དཔང་རྒྱ་སྟེ་ཡི་གེ་བཅུག་པ། ཁ་ཕྱིན་པ་ནི་གྲོས་མཐུན་པ། བྲུ་བ་ནི་ལྟོགས་པའམ་བཀྲེས་པ། སྨན་བཏགས་པ་ནི་ཕན་བཏགས་པ། རྣལ་དུ་ཕབ་སྟེ་ནི་གཞན་གྱི་འཚེ་བ་མེད་པར་རང་དབང་དུ་གནས་པ། བཟེ་རེ་ཅན་ནི་སྲན་ཆུང་བའམ་གཞོན་ཤ་ཅན། ཆུམས་པ་ནི་ཆགས་པ། འཚལ་མ་འཚལ་ནི་ཟན་ཟ་བ། བརྙན་པ་ནི་གཡར་བ། བླ་ན་ནི་སྨྲ་བའམ་ཟེར། ཁ་དུམ་པ་ནི་འཆམས་པའམ་མཐུན་པ། ཆེ་བཞི་ནི་བདེན་དཔང་། སྐུགས་སུ་བཙུགས་པ་ནི་རྒྱལ་བཙུགས་པ། སྤྱོས་པ་ནི་འཐབ་པའམ་ཁ་སྨྲས། གཞོངས་སྤྱོད་པ་ནི་ལྗོངས་རྒྱུ་བ། ཆུང་པ་ནི་ཞིང་པ། དུས་ཀྱིས་འཆུ་བ་ནི་དབང་གིས་འཆུ་བ། བཟང་མཁན་ནི་གོས་བཟོ་བ། སྤང་བ་ནི་མི་འཇིགས་པ། འགྲོང་གིས་འགྲོང་ལ་སྦྱར་བ་ནི་ཕོ་མཚན་གྱིས་ཕོ་མཚན་ལ་སྦྱར་བ། སྨྱུགས་པ་ནི་བཅུག་པ། དཀྲེ་ནི་ཕོ་མཚན་གྱི་ཏོག སྤོགས་བགྱིད་པ་ནི་ཚོང་ཁེ་བ་ན་རྒྱག་ཅིང་མཉམ་པ་དང་གྱོང་བྱུང་བ་ན་མི་རྒྱག་པ་དང་མོད་ཉོ་དཀོན་ཚོང་ལའང་། ཀོག་རྩེ་ནི་རྒྱའམ་རྙི་རྙོང་ངོ་། །ཐོང་ཏོ་ནི་རྩེ་མོ། བཏུངས་པ་ནི་བསད་པ། སྐྲི་ཞིག་ནི་ཐོང་ཞིག བཤེས་གཉེན་ནི་ཡོན་ཏན། དཔུང་ཚོགས་ཡན་ལག་བཞི་རྨོངས་བཏབ་བམ། ནམ་སྲོས་ཀྱི་བར་དུ་བྲོངས་ཤིག ཆུ་ལོན་ནི་རགས། མ་རེག་ཙམ་དུ་དྲུང་དུ་བསྙེན་ཏེ་ནི་ཉེ་བ། གནས་ནས་སྦེད་པ་ནི་གནས་ནས་ཕྱུང་བ། ཉེ་ཞོ་མེད་པ་ནི་ལེགས་པའམ་སྐྱོན་མེད་པའམ་བཀྲ་ཤིས་པ་ལ་སོགས་པ་སྟེ་རྒྱས་པར་ན་སྔ་འགྱུར་གྱི་གསུང་རབ་རྣམས་རྒྱ་ཆེར་བཀླགས་པ་ལས་ཤེས་པར་འགྱུར་གྱི་མཐའ་དག་པ་ནི་ཡི་གེའི་ལས་སུ་ཆེ་ལ། འོན་ཀྱང་ཅུང་ཟད་བརྗོད་པས་བློ་གྲོས་ཀྱི་འཇུག་པར་འཕེལ་བའི་ཐབས་སུ་མཐོང་ནས། བཅོམ་ལྡན་རིག་རལ་དང་། དབུས་པ་བློ་གསལ་ལ་སོགས་པས་མཛད་པའི་ཡི་གེ་ལས་ཀྱང་ཇི་ལྟར་རིགས་པར་བཏུས་ཤིང་། དཔལ་ལྡན་བླ་མ་ལོ་ཆེན་གྱི་གསུང་ལས་འབྱུང་བའང་བསྣན་ཏེ་བྲིས་པའོ། །ཡང་འདིར། ལེགས་སྦྱར་གྱི་སྐད་ཟུར་ཆག་པས་བརྡ་རྙིང་པར་འཁྲུལ་པའང་འགའ་ཞིག་སྣང་སྟེ། ཨབ་ཅེས་པ་ཆུའི་སྐད་དོད་ཡིན་པ་དང་། མར་ཆུང་ངུ་ལ་སྟོ་ཀ་ཞེས་པའང་ཆུང་ངུའི་སྐད་དོད་ཉིད་ཡིན་པ་དང་། ཀོལ་མ་ཞེས་པ་གཟན་དྲོན་གྱི་མིང་དུ་ཡོད་པའང་། ཀུལྨཱཥ་ཟུར་ཆག་པ་དང་། སྨན་དཔྱད་ལས་ནི། མོན་སྲན་སྡེའུ་སྲན་ཆུང་ལ་སོགས་པ་བཙོས་ནས་ཤིང་ཀུན་ལ་སོགས་པ་སྦོད་དུ་བཏབ་པ་ནི་ཐུག་པ་ལ་འདོད་དོ། །ཨ་ཎུ་ཞེས་པ་ཆུང་ངུའམ་ཕྲ་མོའི་སྐད་དོད་ཡིན་པ་ལ། ཨ་ནུ་ཞེས་གྲགས་པ་དང་། མི་ཁེངས་པ་ཆེ་བ་ལ་མི་འགར་པོ་ཞེས་ཟེར་བའང་། གརྦ་ཞེས་པ་ང་རྒྱལ་གྱི་སྐད་དོད་ཟུར་ཆག་དང་། མི་སྒྲོབ་ཆེ་བ་ཞེས་པའང་། ཨཱ་ཊོ་པ་ཞེས་པ་བརྗིད་པའམ་བསྒྱིངས་པ་ཟུར་ཆག་པ་དང་། ཀིངྐ་ར་ཞེས་པ་ཅི་བགྱི་སྟེ། ལས་བྱེད་དམ་ཕོ་ཉའམ་གཡོག་གི་སྐད་དོད་ཟུར་ཆག་པས་གིང་པ་དང་། གིང་ཕོ་གིང་མིང་མོ་ཞེས་གྲགས་པ་དང་། སྡྱུལ་ཞེས་པ་སྦོམ་པོ་དང་རགས་པ་དང་རྒྱ་ཆེ་བའི་སྐད་དོད་ཟུར་ཆག་པས་ཐུལ་ཆེ་བ་ཞེས་པ་དང་། དྷཱུལི་ཞེས་པ་ཟུར་ཆག་པས་རྡུལ་ཞེས་པ་དང་། བྷུཀ་ཟུར་ཆག་པ་བུག་པ་ཞེས་པ་དང་། བྲཱཧྨཎ་ཞེས་པ་ཚངས་པ་ལས་བྱུང་བ་སྟེ་ཟུར་ཆག་པས་འབྲམ་ཟེ་དང་། ཕལ་ཀ་ཞེས་པ་རི་མོའི་སྐད་དོད་ཟུར་ཆག་པས་འཕལ་ཀ་དང་། ཀལྤཱའང་བསྐལ་པ་ཞེས་པ་བོད་ཀྱི་བརྡར་མཛད་པ་དང་། ལཀྵྨཱིཀར་ཞེས་པ་དཔའ་མཛད་དེ། ཟུར་ཆག་པས་ལེགས་སྨིན་ཀ་ར་དང་། པིཎྜ་པ་བསོད་སྙོམས་པ་ཞེས་པ་སྟེ། ཟུར་ཆག་པས་པེ་ཉ་བ་དང་། པེན་ད་པར་འདོན་པ་དང་། བིཧཱར་ཞེས་པ་གཙུག་ལག་ཁང་པ་ཞེས་པ་སྟེ་ཟུར་ཆག་པས་དབེ་ཧར་དང་དཔེ་དཀར་དུ་བོད་པ་དང་། ཨིནྡྲནཱིལ་ཞེས་པ་དབང་སྔོན་ཏེ། ཟུར་ཆག་པས་ཨནྡ་རྙིལ་ཞེས་པ་དང་། ཨམིཏཱབྷ་ཞེས་པ་འོད་དཔག་མེད་དེ་ཟུར་ཆག་པས་ཨམིདེཝ་དང་། ཨརྻཱཝལོཀིཏ་འཕགས་པ་སྤྱན་རས་གཟིགས་ཞེས་པ་ཟུར་ཆག་པས་ཨཱརྻ་པ་ལོ་དང་། པུསྟཀ་གླེགས་བམ་གྱི་སྐད་དོད་ཟུར་ཆག་པས་པོ་ཏི་ཞེས་པ་དང་། སུཏྲཛཱིཝ་བུའི་འཚོ་བ་ཞེས་པ་ཟུར་ཆག་པས་འབོ་དེ་ཙི་དང་། རུདྲཱཀྵ་ཞེས་པ་དྲག་པོའི་མིག་ཅེས་པ་ཟུར་ཆག་པས་རག་ཤ་དང་། སིནྡྷུར་ཞེས་པ་ལ་ཁྲིའི་སྐད་དོད་ཟུར་ཆག་པས་སེ་འདུར་ར་དང་། ཀུངྐུ་མ་ཟུར་ཆག་པ་གུར་ཀུམ་དང་། གུགྒུ་ལ་ཟུར་ཆག་པས་གུ་གུལ་དང་། བིམྦ་ཞེས་པ་སྐུ་གཟུགས་ཀྱི་སྐད་དོད་ཟུར་ཆག་པས་འབུམ་པ་དང་། འབི་འབི་ཞེས་པ་དང་། གཉྫིར་མཛོད་ལྡན་ཏེ། ཟུར་ཆག་པས་འགན་འཇི་ར་དང་། ན་ཀུ་ལ་རིགས་མེད་དེ་ཟུར་ཆག་པས་ནེའུ་ལེ་དང་། པཏཱཀ་ཟུར་ཆག་པ་བ་དན་དང་། སཙྪཱཡཱ་དམ་པའི་གཟུགས་བརྙན་ཏེ་ཟུར་ཆག་པས་ཚ་ཚ་ཞེས་པ་དང་། མུཀྟིཀ་གྲོལ་བ་ཅན་ཏེ། ཟུར་ཆག་པས་མུ་ཏིག་དང་། ཀེསར་ཞེས་པ་རལ་པ་ཡིན་པ་ཟུར་ཆག་པས་གེ་སར་དང་། བྱཉྫན་ཞེས་པ་ཚོད་མའམ་ཟས་སྤགས་མ་ལ་འཇུག་པ་ཟུར་ཆག་པས་བྱ་ན་དང་། བྷེཀ་སྦལ་པ་ལ་འཇུག་པ་ལ་མི་གཅེར་བུར་འཛིངས་པ་ལ་སྦེ་ཀ་ཞེས་པའང་ཟུར་ཆག་པ་དང་། དྷིཀ྄་ཅེས་པ་ངན་པའི་སྐད་དོད་ཟུར་ཆག་པས་མི་གླེན་པ་ལ་དིག་པ་དང་། སཧོར་ཞེས་པ་རྒྱ་གར་གྱི་རྒྱལ་རིགས་ཡན་གར་བ་ཞིག་གི་མིང་ཟུར་ཆག་པས་ཟ་ཧོར་ཞེས་པ་དང་། ཀཊོར་ཞེས་པ་སྣོད་ཀྱི་སྐད་དོད་ཟུར་ཆག་པས་ཀ་ཏོ་ར་དང་། ལ་ཧུ་ཞེས་པ་ཡང་བའམ་མྱུར་བའི་སྐད་དོད་ཟུར་ཆག་པས་ལ་མོ་དང་ལ་གོར། མཧིཥསར་ཉལ་གྱི་སྐད་དོད་ཟུར་ཆག་པས་མ་ཧེ་དང་། བཟླས་པའི་སྐད་དོད་ཇ་པ་དང་། ཛཔིཏ་ཟུར་ཆག་པས་འཛབ་ཅེས་སྔགས་ཀྱི་མིང་དུ་འཁྲུལ་པ་དང་། ཏྲིཀ་ཞེས་པ་རི་མོ་ཉིས་རིམ་དང་ཁྲོན་པའི་མུ་ཁྱུད་ཀྱི་སྐད་ཟུར་ཆག་པས། པྲིཀ་དང་། དགོག་ཏུ་ཕྱིན་པ་ནི་རྒས་པ། གོ་ལ་ཟླུམ་པོའི་སྐད་དོད་གོ་ར་ཞེས་པ་དང་། རིན་པོ་ཆེ་དུ་མ་ཕྱོགས་གཅིག་ཏུ་བཞུ་བ་གསེར་དམར་པོར་གྲགས་པ། ཛྷཻཀྵིམ་ཞེས་པ་ལ་ཟི་ཁྱིམ་དང་། མགྲིན་པའི་སྐད་དོད་གྲཱིབ་ཟུར་ཆག་པས་གྲེ་བ་དང་། སྒྲོན་མེའི་སྐད་དོད་ཏ་ལ་ལ་ཟུར་ཆག་པས་ཏ་ལ་ཙམ་དང་། ཏ་ལ་སྦྱིན་སོགས་མཐའ་ཡས་པར་སྣང་ཞིང་། ཡང་། ཁ་ཅིག་གིས་ལེགས་པར་སྦྱར་བའི་སྐད་དང་། བོད་སྐད་ཤན་མ་ཕྱེད་པར་བོད་སྐད་ཀྱི་འབྲུ་བསྣན་པ་མཐོང་སྟེ། དེ་ཡང་། སཻནྡྷ་པ་ཞེས་པ་རྒྱ་མཚོ་ལས་བྱུང་བ་སྟེ། ཚྭ་དང་རལ་གྲི་དང་རྟ་སོགས་ལ་འཇུག་པས་སྒྲ་དོན་སྐབས་སྟོབས་ཀྱིས་ཤེས་དགོས་པ་ལ། སེན་མོའི་བརྡ་སེ་གོལ་དུ་འཆད་པ་དང་། ཨ་ག་རུའི་མིང་གི་རྣམ་གྲངས་ཤིམ་ཤ་པ་ཞེས་པའི་ཤིམ་གྱི་ཀླད་ཀོར་ང་ཡིག་ཏུ་ཀློག་པ། བོད་སྐད་ཀྱི་ཤིང་དུ་འཁྲུལ་ནས་ཤ་པའི་ཤིང་ཟེར་བ་དང་། རི་པོ་ཏ་ལའི་པ་ཡིག་ཁ་གསུམ་སྟེ། རི་བོ་ཏ་ལར་འདོན་པ་དང་། སིཧླ་ལ་ཚིམ་བྱེད་དེ། ཏུ་རུ་ཀ་དང་མིང་གཅིག་པ། བསིལ་ལ་ཞེས་བསིལ་སྨན་དུ་འདོན་པ་དང་། པིཔཱིལཱི་ཞེས་པ་གྲོག་མ་ལ་འཇུག་ཅིང་དེ་དང་འདྲ་བའི་སྨན་ནག་པོ་ལ་གྲོག་སྨན་པི་པི་ལིང་ཞེས་པ་ལའང་། དྲོད་སྨན་པི་པི་ལིང་དུ་འདོན་དང་། ཤཤཱིརཾ་ཞེས་པ་གདུང་དང་སྐུ་ལ་འཇུག་པ་ལ། ཤ་ཞེས་པ་བོད་སྐད་དང་། རཱིརཾ་ཞེས་པ་རི་བསྲེལ་གྱི་དོན་དུ་བཟུང་ནས། གདུང་ཉ་རཱི་རཾ་དང་། ཆུ་རཱི་རཾ་དང་། མེ་རཱི་རཾ་དང་། བི་མ་ལ་མི་ཏྲ་དྲི་མེད་བཤེས་གཉེན་ཞེས་པ་ལ་བྱེ་མའི་ནང་ནས་མིག་བཀྲ་བའི་གཏམ་རྒྱུད་དང་། ཏུ་རུཥྐ་ཞེས་པ་གར་ལོག་གི་སྐད་དོད་ཡིན་པ་མ་ཤེས་པར། ངན་པ་ཙམ་གྱི་དོན་དུ་བསམས་ཏེ་བསྐལ་པ་དུ་རུ་ཀ་དང་། མེ་དུ་རུ་ཀ་དང་། ཆུ་དུ་རུ་ཀ་དང་། ས་དུ་རུ་ཀ་སོགས་ཟེར་བ་དང་། ཨ་ཏི་ཡོག་ཤིན་ཏུ་རྣལ་འབྱོར་ཡིན་པའི་ཨ་ཏི་ཉིད་ཟབ་མོའམ་ཉིང་ཁུ་ལྟ་བུའི་དོན་དུ་རློམ་པས་ཟབ་ཏིག་དང་ཡང་ཏིག་སོགས་དང་། དོཧ་ཞེས་པ་མི་ཟད་པའི་སྐད་ལ་གཉིས་ལ་རྒོད་པ་དང་། ནཱ་རོ་པ་ཞེས་པ་རྩ་བཤད་པ་ཅེས་པའི་སྐད་དོད་ལ། ཨ་ན་ན་དང་རོ་རུ་ཞེས་པ་དང་། ཏཻ་ལོ་པ་ཏིལ་བརྡུང་ལ། ཏེ་ན་ཏེ་ཟེར་ལོ་ཞེས་མང་དུ་འཆད་སྣང་བ་ནི་བརྗོད་པའི་ལམ་ལས་འདས་པ་ལྟ་བུར་སྣང་མོད། ཤིན་ཏུ་མི་མཁས་པས་སྨྲས་པ་ནི་དགག་པར་ཡང་མི་ལྡང་ངོ་། །ཞེས་མཁས་པ་དག་གསུང་ཞིང་ཕལ་ཆེར་ནི་མཁས་པ་སྔ་མ་དག་གིས་བཀག་པ་ལྟར་རོ། །ཁ་ཅིག་ཏུ་རྒྱ་ནག་གི་བརྡ་རྙིང་དུ་འཁྲུལ་བ་སྣང་སྟེ། བློན་པོ་ལ་ཕྱིང་སང་ཞེས་པ་དང་། དངུལ་རྫུས་མ་ལ་ཧ་ཡང་ཧ་ཞེས་པ་དང་། རྒྱ་ལ་ཧུང་ལ་དང་། གཞན་ཡང་གྲུམ་རྩེ་དང་། ཅོག་རྩེ་དང་། ལུགས་རྒྱུ་མཚན་བསྙད་པ་ལ་གཡང་རྩེ་ཞེས་པ་དང་། ཕིང་ཆང་དང་གཟན་གྱི་མིང་ལ་ཟིན་གཟན་དང་། ཅིང་ཕིང་དང་། ཨས་མན་གུར་གུམ་སོགས་མང་དུ་སྣང་ལ། རྒྱལ་པོའི་ཞལ་ལ་གསེར་ཞལ་དང་། བང་ཆེན་ལ་གསར་ཡིག་པ་དང་། གསེར་སྐྱེམས་སོགས་ཀྱང་རྒྱ་ནག་གི་བརྡར་སྣང་ཞིང་། ལ་ལ་ཧོར་གྱི་བརྡར་ཡང་སྣང་སྟེ། བཙུན་པ་ལ་པག་ཤི་དང་། དབང་ཆེ་བ་ལ་དར་ཁ་ཆེ་དང་། དར་རྒྱན་བྱིན་སོགས་མང་ལ། ཁ་ཅིག་བོན་པོའི་བརྡར་ཡོད་དེ། ལེགས་པ་ལ་གནམ་མཆོད་པ་དང་། མི་ཤི་བ་ལ་གནམ་དུ་གཤེགས་པ་དང་། བསོད་ནམས་ཆེ་བ་ལ་གནམ་གྱིས་བསྐོས་པ་ཞེས་པ་དང་། དབང་ཆེ་བ་ལ་གནམ་སའི་བདག་ཅེས་པ་སོགས་ཤིན་ཏུ་མང་ཞིང་། ཁ་ཅིག་ནི་བོད་སྐད་ཉིད་མ་དག་པས་བརྡ་རྙིང་དུ་འཁྲུལ་པའང་ཡོད་དེ། ཀུཎྜལིའི་བོད་སྐད་བདུད་རྩི་ཐབ་སྦྱོར་ལ། བདུད་རྩི་ཐལ་སྦྱོར་དང་། ཨུཙྪུཥྨའི་བོད་སྐད། ཁོལ་བ་ལ་ཆོལ་པ་དང་། གཡར་དམ་ལ་ཡལ་གམ་དང་། རྨ་བྱའི་མིང་མདོངས་མཐའ་ཅན་ལ་མདོངས་ཐལ་ཅན་ཞེས་པ་དང་། གཏའ་མ་ལ་གཏེ་པ། སྤྱོན་ཞེས་པ་ལ་བྱོན་ཞེས་པ་དང་། ཞག་གི་སོར་རིས་ཞེས་སོར་མོ་གསུམ་གྱི་རི་མོ་ལ་ཞག་གི་ཟོ་རིས་ཞེས་པ་དང་། དྲིང་ཞེས་པ་ནི་ནེ་ལ་དང་། པྲཏྱཡ་བསྒྱུར་པ་གཞན་གྱིས་འདྲེན་པའམ་རྐྱེན་གྱི་དོན་ཡིན་པ་དང་། བཀའ་དྲིན་ཞེས་པ། པྲསཱད་བསྒྱུར་བའང་མ་ཕྱད་པ་དང་། མི་བློ་བ་སྲལ་ཅན་ལ། བློ་རལ་ཞེས་པ་མཐའ་ཡས་ལ། ཁ་ཅིག་ནི་བོད་སྐད་ཉིད་ལ་ཞེ་སར་སྦྱར་བ་མ་གོ་བར་བརྡ་རྙིང་དུ་འཁྲུལ་བའང་སྣང་སྟེ། ཆུ་ལ་ཆབ་དང་། མེ་ལ་ཞུགས་དང་། རླུང་ལ་བསེར་བུ་དང་། ས་ལ་དོག་མ་དང་། རྡོ་ལ་གོར་མ་དང་། གནམ་ལ་དགུང་དང་། གནམ་ལོ་ལ་དགུང་ལོ་དང་། བདེན་པ་ལ་མོད་པ་དང་། བཞུགས་པ་ལ་གཞེས་པ་དང་། ལྟོ་བ་ལ་ཕྱལ་དང་། ཆབ་ཤོག ཆབ་སྲིད། ཆབ་འབངས། ཆབ་སྒོ་སོགས་ཀྱང་ཞེ་སའི་ཚིག་གོ །ཡང་རྒྱ་རྣ་རུ་ཅན་སོགས་བརྡ་རྙིང་དུ་བཤད་སྣང་ཡང་། དེ་དག་ནི་གབ་ཚིག་ཏུ་མཛད་པ་ཡིན་གྱི་བརྡ་རྙིང་མིན་ནོ། །ཡང་ལ་ལ་ནི་ཞང་ཞུང་གི་སྐད་དུ་སྣང་སྟེ། སླེ་ཏྲེས་དང་ཕྱེ་མ་ལ་ཏྲས་སམ་དང་། ཞིབ་མོ་ལ་ཅུར་ནི་ས་སོགས་སྨན་དཔྱད་ཀྱི་སྐབས་སུ་མཐའ་ཡས་པ་སྣང་བ་དང་། དེར་ནི་ལེགས་ཟུར་ཆག་པའང་མང་སྟེ། སཱུཀྵྨཻ་ལ་ཞེས་པ་ཨེ་ལ་ཕྲ་མོའི་སྐད་དོད་ལ། སུག་མེལ་དུ་གྲགས་པ་སོགས་མཐའ་ཡས་མོད་ཀྱང་ཡི་གེ་མང་བའི་འཇིགས་པས་སྤྲོས་པ་བསྡུའོ། །འོན་ཀྱང་འདི་ཙམ་ཞིག་བརྗོད་པ་མིན་ན་ཚིག་མ་གོ་བས་དོན་ལ་འཁྲུལ་པ་ཤིན་ཏུ་མང་པོ་མཐོང་བ་དེ་དག་སླར་ཡང་གྱ་ཚོམས་སུ་གྱུར་ཏེ། གསུང་རབ་ཀྱི་ཚིག་དོན་ཕྱིན་ཅི་ལོག་ཏུ་འཆད་པར་འགྱུར་རོ། །དེས་ན་འཆད་པ་དང་རྩོམ་པ་དང་ཞུ་ཆེན་གྱི་གྲྭར་མཆི་བ་དག་གིས་གསར་རྙིང་གི་བརྡའི་ཁྱད་པར་འདི་ཙམ་ཞིག་མི་ཤེས་སུ་མི་རུང་བར་བྱས་ཏེ་གསུང་རབ་དགོངས་འགྲེལ་དང་བཅས་པ་ཆུད་མི་གསོན་པ་ལ་བསླབ་པར་བྱའོ། །ཞེས་འདོམས་པར་བྱེད་དོ། །གངས་རིའི་ལྗོངས་འདིར་མཉམ་མེད་རྒྱལ་བའི་བཀའ། །དགོངས་འགྲེལ་བཅས་པ་འགྱུར་རོ་ཅོག་རྣམས་ཀྱི། །གསར་རྙིང་བརྡ་ཡི་ཁྱད་པར་མཐའ་ཡས་པ། །ཆོས་སྤྱན་མངའ་བའི་འཇིག་རྟེན་མིག་རྣམས་ཀྱིས། །སྤྱོད་ཡུལ་མིན་ན་བདག་ལྟས་ཅི་ཞིག་རྟོགས། །དེ་སླད་འཁྲུལ་པའི་ཆ་རྣམས་ཚིག་དང་དོན། །ཇི་བཞིན་མཁྱེན་པའི་མཁས་པས་བཟོད་མཛད་དེ། །ལེགས་པར་བཤད་པའི་བདུད་རྩིས་མཉེས་པར་མཛོད། །ལྷག་བསམ་དག་པའི་དགེ་ལེགས་ནི། །ཟླ་ཟེར་འཐུངས་པའི་ཀུནྡས་ཀྱང་། །མཚོན་པ་མིན་ངེས་རྒྱལ་བའི་བསྟན། །འཁྲུལ་མེད་ཡུན་དུ་གནས་གྱུར་ཅིག །ཅེས་བྱ་བ་འདི་ཡང་གདོང་ངན་ཞེས་བྱ་བའི་ལོ། དགེ་བའི་བཤེས་གཉེན་འགའ་ཞིག་གིས་ཞལ་ཏ་ཕེབས་པ་དང་། ཤྲཱིམནྨ་ཎི་ཀས་འཕྲལ་དུ་བསྐུལ་ཞིང་ཡི་གེའི་རྐྱེན་སྦྱར་བ་ལ་བརྟེན་ནས། སྐྱོགས་སྟོན་གྱིས་རེག་ཟིག་ཏུ་བཀོད་པའོ།།